પોતાના પર થયેલી પ્રભુકૃપાથી મથુર ખુશ હતો. બોનસમાં મળેલા મહિનાને તે પૂરેપૂરો માણતો હતો, પણ મથુરનું મન હજી પણ અસ્થિર હતું. તેને શિખાના દિલની વાત જાણવી હતી જેમાં તેને નિષ્ફળતા જ મળતી હતી. જોતજોતામાં અધિક માસ પણ પૂરો થવા આવ્યો. ટ્રેનિંગ પૂરી થયાના બીજા જ દિવસે શિખાને અમદાવાદમાં સ્કૂલ જોઈન કરવાની હતી. એટલે શિખા ફરી ક્યારેય આ રસ્તા પર, આ બસમાં, આ દિશામાં નહીં દેખાય. જે વિચારતા જ મથુર દુઃખી થઈ જતો હતો. છેલ્લા દિવસોમાં શિખા પણ બહુ બોલતી નહીં. બસ બોર ખાયા કરતી.